b'\n_START_ARTICLE_\nGuitar Hero: Aerosmith\n_START_SECTION_\nHist\xc3\xb2ria\n_START_PARAGRAPH_\nL\'argument del joc segueix la banda per diferents per\xc3\xadodes de la seva hist\xc3\xb2ria, comen\xc3\xa7ant pel seu primer concert a l\'institut Mendon Nipmuc Regional High School de l\'any 1970 i finalitzant a l\'espectacle intermedi de la XXXV Super Bowl de l\'any 2001. Tamb\xc3\xa9 s\'inclou la seva entrada al museu Rock and Roll Hall of Fame el 19 de mar\xc3\xa7 de 2001. L\'usuari representa el guitarrista principal del grup, Joe Perry, i eventualment pot utilitzar Brad Whitford i Tom Hamilton quan siguin desbloquejats. En cap moment es comenten les disputes internes de la banda sin\xc3\xb3 que se centra en els aspectes positius de la seva hist\xc3\xb2ria. En una entrevista, Perry va comentar que havia estat un honor i una gran experi\xc3\xa8ncia pel grup haver participat en el desenvolupament del videojoc, ja que els van permetre introduir algunes idees al joc perqu\xc3\xa8 els fans puguin interaccionar amb la seva m\xc3\xbasica i aprendre sobre la seva hist\xc3\xb2ria.\n_START_SECTION_\nDesenvolupament\n_START_PARAGRAPH_\nLa revista Billboard va anunciar que la banda de m\xc3\xbasica Aerosmith estava treballant estretament amb els desenvolupadors de Guitar Hero IV, el qual estaria dedicat a aquest grup de m\xc3\xbasica. A finals del 2007, es va confirmar el t\xc3\xadtol de Guitar Hero World Tour per\xc3\xb2 sense aclarir si es tractava del nou t\xc3\xadtol de la saga o una simple expansi\xc3\xb3 de l\'anterior. Finalment, el 15 de febrer de 2008, Activision va anunciar el llan\xc3\xa7ament per a l\'estiu d\'un nou joc anomenat Guitar Hero: Aerosmith com una expansi\xc3\xb3 del Guitar Hero III: Legends of Rock, de manera que els desenvolupadors de les versions per cada consola serien els mateixos._NEWLINE_La idea de crear una versi\xc3\xb3 del joc al grup Aerosmith va apar\xc3\xa8ixer durant el desenvolupament del Guitar Hero III. Origin\xc3\xa0riament, una versi\xc3\xb3 sobre la can\xc3\xa7\xc3\xb3 "Same Old Song and Dance" estava present en el joc, per\xc3\xb2 els desenvolupadors van notar que la gravaci\xc3\xb3 era massa pobre. Aix\xc3\xad doncs, van contactar amb Joe Perry per aconseguir la gravaci\xc3\xb3 original de la can\xc3\xa7\xc3\xb3, per\xc3\xb2 gr\xc3\xa0cies a les bones relacions entre el guitarrista i els responsables de Neversoft, va apar\xc3\xa8ixer un inter\xc3\xa8s mutu per realitzar aquest videojoc. Per un costat, Aerosmith estava interessada a promocionar la seva m\xc3\xbasica i Neversoft considerava la banda com una de les m\xc3\xa9s importants de la hist\xc3\xb2ria del rock. Com a conseq\xc3\xbc\xc3\xa8ncia, Aerosmith va autoritzar l\'exclusivitat de les seves can\xc3\xa7ons a la saga Guitar Hero durant molt temps, i aix\xc3\xad, Neversoft prevenia el seu \xc3\xbas per part d\'altres jocs d\'aquest g\xc3\xa8nere com ara el Rock Band._NEWLINE_De la mateixa manera que els guitarristes Slash, Tom Morello i Bret Michaels en el Guitar Hero III: Legends of Rock, tots els components de la banda van participar en les captures de moviment per recrear els moviments digitalment al joc. Altres artistes invitats van ser inclosos en el joc com per exemple Run-DMC, The Kinks o Lenny Kravitz._NEWLINE_Tot i que Aerosmith va proveir moltes de les gravacions originals de les seves can\xc3\xa7ons durant el desenvolupament, van decidir regravar quatre can\xc3\xa7ons especialment pel joc del seu primer \xc3\xa0lbum: "Make it", "Movin\' Out", "Dream On" i "Mama Kin". Per tal de millorar la interacci\xc3\xb3 del joc, Joe Perry va regravar la guitarra principal de diverses can\xc3\xa7ons i Steven Tyler tamb\xc3\xa9 va aprofitar per regravar algunes veus._NEWLINE_El desenvolupament del joc est\xc3\xa0 basat en la mec\xc3\xa0nica del Guitar Hero III: Legends of Rock i s\'han aplicat algunes millores com per exemple: s\'han suavitzat els hammer-ons i els pull-offs, s\'han afegit nous escenaris, s\'han redissenyat els men\xc3\xbas i les interf\xc3\xadcies, i tamb\xc3\xa9 s\'han tornat a avaluar els nivells dificultat, ja que alguns jugadors havien indicat que hi havia alguns punts massa complicats. Per altra banda, tots els modes de joc excepte la carrera cooperativa. Alguns dels nous escenaris s\xc3\xb3n recreacions de diversos escenaris hist\xc3\xb2rics com el club nocturn "Max\'s Kansas City" de Nova York. Tamb\xc3\xa9 s\'han aprofitat les car\xc3\xa0tules dels \xc3\xa0lbums "Pump", "Toys in the Attic", "Just Push Play", "Get Your Wings" i "Nine Lives" per inspirar la decoraci\xc3\xb3 d\'alguns espais._NEWLINE_Durant la confer\xc3\xa8ncia de premsa d\'Activision a la E3 Convention del 2008, es va anunciar que ja s\'havia solucionat la llarga disputa entre Activision i Electronic Arts sobre l\'\xc3\xbas del controlador en forma de guitarra. D\'aquesta manera, tots els instruments serien compatibles entre el Guitar Hero i el Rock Band. El controlador de guitarra de la versi\xc3\xb3 per Playstation 3 del Rock Band \xc3\xa9s compatible amb la versi\xc3\xb3 del Guitar Hero: Aerosmith per PlayStation 2.\n_START_SECTION_\nPromoci\xc3\xb3\n_START_PARAGRAPH_\nActivision va llan\xc3\xa7ar la can\xc3\xa7\xc3\xb3 "Dream On" d\'Aerosmith a Xbox Live Marketplace i PlayStation Store el dia 16 de febrer de 2008 com a can\xc3\xa7\xc3\xb3 descarregable gratu\xc3\xafta pel Guitar Hero III: Legends of Rock. Els integrants del grup van participar en una petita preestrena al Hard Rock Cafe de Nova York el 27 de juny de 2008 per tal de contestar preguntes i provar el videojoc. Un altre acte va ser que el pilot Dario Franchitti va c\xc3\xb3rrer la cursa del dia 29 de juny de 2008 del campionat NASCAR amb el cotxe pintat expressament per celebrar el llan\xc3\xa7ament del videojoc.'